Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi loistelamppujen liitäntälaitteiden energiatehokkuusvaatimuksista"



Virallinen lehti nro C 368 , 20/12/1999 s. 0011 - 0014



Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi loistelamppujen liitäntälaitteiden energiatehokkuusvaatimuksista" (1999/C 368/04) Neuvosto päätti 8. lokakuuta 1999 Euroopan yhteisön perustamissopimuksen 175 ja 262 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 5. lokakuuta 1999. Esittelijä oli Giannino Bernabei. Talous- ja sosiaalikomitea hyväksyi 20. ja 21. lokakuuta 1999 pitämässään 367. täysistunnossa (lokakuun 20. päivän kokouksessa) seuraavan lausunnon. Äänestyksessä annettiin 103 ääntä puolesta 1:n pidättyessä äänestämästä. 1. Johdanto 1.1. Komission ehdotus on osa sähköalan kuluttajatuotteiden tehokkuuden parantamista koskevaa strategiaa energiapoliittisten tavoitteiden täyttämiseksi. Kyseisiä tavoitteita ovat tarjonnan varmistaminen, kilpailukyky sekä ympäristönsuojelu. 1.2. Ehdotuksessa noudatetaan samanlaista lähestymistapaa kuin energiatehokkuuden vähimmäisvaatimuksia koskevissa, vuonna 1992 annetussa kotitalouksien kuumavesikattiloita käsittelevässä ja vuonna 1996 annetussa kotitalouksien kylmälaitteita käsittelevässä direktiivissä, sekä vapaaehtoisesti neuvotelluissa sopimuksissa, jotka koskevat televisioita, kuvanauhureita ja pyykinpesukoneita. Komitea on antanut lausunnot kyseisistä direktiiveistä(1). 1.3. Komissio pitää energiatehokkuuden vähimmäisvaatimuksia välttämättöminä, jotta loistelamppujen liitäntälaitteiden tehokkuutta parannetaan. Se on tutkinut kaikki mahdollisuudet päästä sopimukseen teollisuuden kanssa tehottomien liitäntälaitteiden asteittaiseksi poistamiseksi markkinoilta. Eurooppalaiset valmistajat pelkäävät kuitenkin, että heidän jättämänsä markkinalohkot täyttyvät välittömästi tuontitavaroilla. Tämän vuoksi olisi saatava aikaan kaikkia Euroopan markkinoiden toimijoita koskevat säännökset energiatehokkuuden vähimmäisvaatimuksista kaupan esteiden välttämiseksi. 1.4. Yleisesti ottaen kaikki ovat samaa mieltä siitä, että Kioton konferenssissa asetettuja tavoitteita kasvihuonekaasujen vähentämiseksi on kunnioitettava. EU:n on sitoumustensa mukaisesti vähennettävä päästöjään 8 % vuosien 1990 ja 2010 välillä. Komissio katsoo, että tavoitteen saavuttamista voidaan merkittävästi auttaa noudattamalla loistelamppujen energiatehokkuuden vähimmäisvaatimuksia, vaikka "sähkönkulutusstandardien vaikutus on suhteellisen hidas" (alle 5 % vuodeksi 2010 arvioidusta 111 TWh/a:n kokonaiskulutuksesta alalla). 1.5. Komission mukaan on edistettävä pienihäviöisten laitteiden eli valaisinvalmistajien eurooppalaisen liiton CELMAn määrittelemässä seitsenluokkaisessa ja nelityyppisessä järjestelmässä tyyppejä A ja B vastaavien laitteiden käyttöä. Euroopan markkinoilta on määrä poistaa asteittain tyypin D laitteet vuoden siirtymäajan kuluessa. Seuraavaksi on tarkoitus poistaa tyypin C laitteet neljän vuoden siirtymäajan kuluessa. 2. Yleistä 2.1. Komitea on useaan otteeseen - viimeksi komission tiedonannosta antamassaan lausunnossa "Energiatehokkuus Euroopan yhteisössä - strategia energian taloudellista käyttöä varten" - korostanut(2) vapaaehtoisesti neuvoteltujen sopimusten merkitystä sekä sitä, että "asiaa on lähestyttävä - - myönteiseltä kannalta ja palkittava valmistajia, jotka markkinoivat kulutusta säästäviä laitteita ja sellaisia, joissa on kierrätettäviä osia". Kotitalouksien kylmälaitteita koskevasta direktiivistä antamassaan lausunnossa komitea kehotti komissiota edistämään teollisuuden ja kuluttajien aktiivista osallistumista tulosten arviointiprosessiin sekä energiatehokkuutta koskevien mahdollisten uusien säännösten valmisteluun. 2.2. Komitea kannattaa direktiiviehdotuksen tavoitteita ja henkeä, mutta se olisi pitänyt teollisuuden kanssa vapaaehtoisesti neuvoteltuja sopimuksia parempana vaihtoehtona aihepiirin monimutkaisuuden vuoksi. 2.3. Komissio kuitenkin korostaa, että sähkölaitteiden tuonti on laajaa. Koska myös yhteisöstä muihin maihin joko erillisinä tai valaisinten osina vietävät liitäntälaitteet jätetään kyseisen direktiivin soveltamisalan ulkopuolelle, ja koska liitäntälaitteet voivat kuulua CE-merkintää koskevien muiden direktiivien soveltamisalaan, komitea korostaa painokkaasti markkinoiden tehokkaan valvonnan sekä asianmukaisten kontrolli- ja laadunvalvontamenettelyjen tarvetta jäsenvaltioissa. Näin eurooppalaisia valmistajia voidaan suojella välittömästi ja määräajaksi epärehdiltä kilpailulta ja vaatimuksia täyttämättömien liitäntälaitteiden markkinoille saattamiselta. 2.4. Komitean mukaan kyseisten siirtymäkausien on oltava riittävän pitkät, jotta tuotantolinjoilla ehditään tehdä tarvittavat mukautukset sekä jakaa uudelleen uuden tekniikan, tutkimuksen ja henkilökunnan koulutuksen vaatimat kustannukset. Ne saattavat vaikuttaa kielteisesti kyseisen alan sekä energiatehokkuuden vähimmäisvaatimusten parantamiseen sidottujen alojen kilpailukykyyn, sillä yhteisöllä ei ole asianmukaisia tukivälineitä rahoitukseen, koulutukseen ja tiedotukseen. 2.5. Komitea on komission kanssa täysin samaa mieltä siitä, että energiatehokkuusvaatimusten on oltava riittävän tarkkoja, jotta niiden perusteella voidaan standardoinnin "uuden lähestymistavan" mukaisesti säätää oikeudellisesti sitovista velvoitteista säädöksiä jäsenvaltioiden lakiin siirrettäessä. Komitea kannattaa myös itsearviointiin perustuvaa vaatimustenmukaisuuden arviointimenettelyä, jotta vältetään ulkopuolisten "ilmoitettujen tarkastuslaitosten" suorittama pakollinen tyypinmukaisuustarkastus. 2.6. Komitea on sitä mieltä, että samalla kun kyseisille tuotantoaloille esitetään korkeita turvallisuus- ja laatuvaatimuksia ja niitä kannustetaan soveltamaan yhä uudempaa tekniikkaa muita tekniikoita kuitenkaan pois sulkematta, on toimittava entistä laajemmin ja näkyvämmin - yhdysvaltaisen Green Lights Programin mallin mukaisesti - valveuttamisen ja levittämisen puolesta, tuettava innovatiivista teknologiaa (paras saatavilla oleva tekniikka, B.A.T.) sekä järjestettävä tiedotus- ja koulutuskamppanjoita. Kyseisten toimien tulisi sisältyä nykyistä näkyvämmin myös yhteisön viidennen TTK-puiteohjelman avaintoimiin. Kyseisen lainsäädäntötoimen perustana olevat varsinaiset tavoitteet olisi sisällytettävä myös muihin kysynnän mukaan suunnattaviin politiikkoihin, joiden kohteena ovat esimerkiksi rakennusmääräykset, julkiset hankinnat ja ympäristövaikutuksia koskevat ennaltaehkäisevät määräykset luvansaantia varten. Tavoitteet olisi myös yhdistettävä EU:n toimien edistämiseen maailmanmarkkinoilla, ja niiden olisi palveltava vahvaa tukipolitiikkaa EU:n standardien levittämiseksi maailmanlaajuisesti. 3. Ulkoiseen ulottuvuuteen ja hakijamaihin liittyvät ongelmat 3.1. Yhdysvalloissa loistelamppujen energiatehokkuuden vähimmäisvaatimukset sisältyvät 24. lokakuuta 1992 annettuun liittovaltiotason lakiin Energy Policy Act. Lain vaikutuksesta markkinoilta poistettiin kolmen vuoden kuluessa kolme valaisintyyppiä (F40, F96 ja F96/HO), jotka eivät vastanneet LPW-arvoihin (Lumens per Watt) ja CRI-arvoihin (Color rendering index) perustuvia standardeja. 3.1.1. Vuoden 1995 marraskuusta lähtien yhdysvaltalaiset valaisinvalmistajat eivät ole enää voineet valmistaa, tuoda maahan tai myydä kyseisiä standardeja vastaamattomia loistelamppuja. Valmistajia kannustetaan levittämään näitä standardeja ulkomaisille, etenkin latinalaisen Amerikan ja Aasian maiden markkinoille. 3.1.2. Yhdysvaltojen ympäristönsuojelukeskus (Environmental Protection Agency, EPA) käynnisti vuoden 1990 lopulla Green Lights Program -tukiohjelman, johon osallistuu vapaaehtoiselta pohjalta energian suurkuluttajia, sähköyhtiöitä, sähköalalla toimivia hoitoyhtiöitä sekä valaisimien valmistus- ja jakeluyrityksiä. Tarkoituksena on sopia valaisimien energiatehokkuusvaatimuksia koskevasta aikataulusta sekä varmistaa valveuttamista ja myynninedistämistä koskevan tiedon saanti. Markkinoiden voimakkaan laajentumisen vuoksi erilaisten osien kustannukset ovat laskeneet rajusti ja elektronisten liitäntälaitteiden hinta alentunut yli puolella viidessä vuodessa. 3.1.3. Kesäkuun 28. päivänä 1999 EPA käynnisti uuden kampanjan väestön ja ympäristön suojelemiseksi elohopeasaasteilta. Kampanjalla kannustetaan kuluttajia kierrättämään vapaaehtoisesti loistelamppuja ja muita tuotteita, jotka sisältävät yleisesti käytettyjä ja myrkyllisiä ainesosia, jotta vältetään niiden joutuminen kaatopaikoille ja jätteenpolttolaitoksiin. 3.1.4. Komitea on sitä mieltä, että on pikaisesti hyväksyttävä EPA:n Green Lights Programin kaltainen eurooppalainen ohjelma, jota tällä hetkellä vielä tutkitaan YTK:ssa. On nimittäin tärkeää varmistaa yhtenäinen kokonaiskehys, jossa edistetään energiatehokkuutta ja ympäristönsuojelua ja vahvistetaan eurooppalaisen tuotannon kilpailukykyä sekä huolehditaan samalla ympäristön turvallisuudesta kierrättämällä myrkyllisiä aineita, etenkin loistelampuissa käytettävää elohopeaa. 3.2. Komitean mielestä on yhtä tärkeää, että direktiiviehdotuksen ulkoinen ulottuvuus otetaan huomioon etenkin hakijamaiden osalta. Ne valmistautuvat parhaillaan soveltamaan sisämarkkinoilla voimassa olevia teknisiä standardeja, ja niiden valaisinteollisuus on pitkälle kehittynyttä, vaikka tehokkuusstandardit ovat hyvin alhaiset. Mukauttamista on edistettävä teknologiansiirroilla, liittymistä valmistelevilla välineillä ja Phare-ohjelmaan varatuilla varoilla sekä laajentamalla Save II -ohjelmaa, jotta voidaan luoda hallinnolliset edellytykset ja edistää tietoisuutta energiatehokkuutta koskevista ehdotuksista ja toimista. 3.3. Samantyyppisiä edistämistoimia olisi sisällytettävä Välimeren alueen maissa, Mercosur-maissa ja latinalaisen Amerikan maissa toteutettaviin yhteistyö- ja avustusohjelmiin sekä AKT-maita varten luotuihin yhteistyövälineisiin ja Aasian maita koskeviin aloitteisiin. 4. Erityistä 4.1. Sovellusala 4.1.1. Koska liitäntälaitetta ei käytetä itsenäisesti vaan valaisimen yhteydessä, on komitean mielestä ehdottomasti selvitettävä, siirtyvätkö liitäntälaitteita ja niiden valmistajia koskevat rajoitukset ja määräykset koskemaan valaisimia, joihin liitäntälaite on asennettu, ja jos siirtyvät, niin missä määrin. Selvitys on tarpeen, jotta markkinoilla voidaan asianmukaisesti valvoa myös EU:hun tuotuja valaisimia. 4.1.2. Koska direktiiviehdotuksen eri kieliversioiden välillä on eroja, ne on mukautettava englanninkielisen version 1 artiklan toisen alakohdan ilmaisuun "to be exported", sillä se vastaa valaisimien tuotantoketjun vaatimuksia. Samaa ilmaisua on käytettävä myös 3 artiklan 3 kohdan c alakohdassa yhdenmukaisuuden vuoksi. 4.1.3. Direktiivin sovellusalan ulkopuolelle on komitean mielestä jätettävä suoraan vientiin tarkoitetut sekä vientiin tarkoitettujen valaisimien valmistajille myytävät liitäntälaitteet. 4.1.4. 1 artiklan toisen alakohdan säännös direktiivin sovellusalan ulkopuolelle jättämisestä on voimassa huolimatta 3 artiklan 3 kohdan c alakohdan säännöksestä (vientiin tarkoitettu tavara). 4.2. CE-merkintä ja vaatimustenmukaisuuden arviointi 4.2.1. Komitean mielestä on tärkeää selventää CE-merkintää koskevien 3, 5 ja 6 artiklassa esitettyjen säännösten soveltamista seuraavien seikkojen suhteen: - "uuden lähestymistavan" mukaisten, liitäntälaitteisiin tai liitäntälaitteen sisältäviin valaisimiin sovellettavien direktiivien noudattaminen - liitäntälaitteita (direktiivi sähkömagneettisesta yhteensopivuudesta, 89/336 ja 93/68) ja valaisimia (direktiivi tietyllä jännitealueella toimista sähkölaitteista, 73/23 ja 93/68 sekä direktiivi sähkömagneettisesta yhteensopivuudesta, 89/336 ja 93/68) koskevien muiden, jo sovellettavien direktiivien vaatimustenmukaisuuden selvitysmenettelyjen yhdenmukaistaminen. 4.3. Sovellusajankohta 4.3.1. "Uuden lähestymistavan" mukaisten aiempien direktiivien soveltamisesta saatujen markkinakokemusten perusteella komitea pitää erittäin tärkeänä, että nykyisistä säännöksistä siirrytään uusiin mahdollisimman yhtenäisesti koko EU:n alueella tarpeellista asteittaisuutta noudattaen. 4.3.2. Komitea korostaa erityisesti seuraavia seikkoja: - Jäsenvaltioille annettua vuoden määräaikaa direktiivin siirtämiseksi kansalliseen lainsäädäntöön tulee pidentää puoleentoista vuoteen (8 artiklan 1 kohta). - Markkinoille saattamisen kieltoa koskevaa ajankohtaa on mukautettava vastaavasti (8 artiklan 1 kohdan toinen alakohta). - Käyttökieltoa (2 artiklan 1 kohta) on pidennettävä vuodella, jotta tämän direktiivin tarkoittamia liitäntälaitteita sisältävien valaisimien valmistajat ja jakelijat voivat myydä loppuun varastonsa. - Direktiivin toisen vaiheen alkaessa on säädettävä vuoden pituisesta lisäajasta, jotta varastot voidaan myydä loppuun (9 artiklan 1 kohta). 4.4. Valvonta ja muutokset 4.4.1. Komitea korostaa, että kuluttajat ja valmistajat epäilevät markkinoiden valvonnan tehokkuuden ja oikean ajoittamisen riittävää varmistamista koko EU:n alueella, kun direktiivi siirretään jäsenvaltioiden lainsäädäntöön. 4.4.2. Komitean mukaan markkinoiden valvontamekanismien puute saattaa suhteellisen lyhyessä ajassa (muutamassa kuukaudessa) vahingoittaa alaa huomattavastikin sekä tuotannon että työllisyyden kannalta. 4.5. Tukitoimet 4.5.1. Komitean mielestä ehdotuksen johdanto-osan perustelukappaleisiin on lisättävä uusi kappale 20, jossa käsitellään mahdollisuuksia hyödyntää rakennetuen ja EIP:n toimien sekä asianomaisten TTK- ja energiaohjelmien lisäksi kaikkien innovaatioon ja tekniseen rakennemuutokseen sidoksissa olevien alojen tuki- ja edistämistoimia, jotta voidaan mukautua EU:n uusiin energiatehokkuusparametreihin. 5. Päätelmät 5.1. Komitea suosittaa komissiolle, Euroopan parlamentille ja neuvostolle seuraavaa: - Komitea kannattaa direktiiviehdotuksen tavoitteita ja henkeä, mutta se olisi pitänyt neuvottelutietä parempana vaihtoehtona ehdotettujen säännösten ja samalla alalla sovellettavien "uuden lähestymistavan" direktiivien monimutkaisten suhteiden vuoksi. - Kun otetaan huomioon liitäntälaitteiden laaja vienti yksittäisinä komponentteina tai valaisinten osina, on varmistettava energiatehokkuuden, työllisyyden, kansainvälisen kilpailukyvyn ja ympäristönsuojelun tavoitteiden asianmukainen yhteensovittaminen. - Etenkin energiatehokkuutta nostavan mahdollisen kolmannen vaiheen hyväksymistä ajatellen on ehdottomasti luotava integroidun tuotepolitiikan (IPP) yhtenäiset puitteet (IPP: energiatehokkuus, käytön jälkeinen käsittely, mahdollisten vaarallisten osien käyttö, kuluttajansuoja). - On ehdottomasti selvennettävä, missä määrin liitäntälaitteita koskevat säännökset ulottuvat koskemaan myös liitäntälaitteen sisältäviä valaisimia. Samoin on selvennettävä CE-merkinnän käyttöä koskevien asianomaisten direktiivien koordinointia sekä siirtymä- ja sovellusajankohtien määrittelyä yhtenäisyyden ja asteittaisuuden takaamiseksi. - Samalla kun asianomaisille tuotantoaloille asetetaan korkeita vaatimuksia, on toimittava laajasti ja näkyvästi valveuttamisen, tiedotuksen ja koulutuksen hyväksi sekä sisällytettävä energiatehokkuuden edistäminen myös muihin sisäisen (rakentaminen, julkiset hankinnat jne.) ja ulkoisen politiikan aloihin (laajentumisneuvottelut, yhteistyö- ja avustusohjelmat Välimeren alueen maissa, Mercosur-maissa, latinalaisessa Amerikassa, AKT-maissa ja Aasiassa). Bryssel 20. lokakuuta 1999. Talous- ja sosiaalikomitean puheenjohtaja Beatrice RANGONI MACHIAVELLI (1) EYVL C 155, 21.6.1995, s. 18. EYVL C 102, 18.4.1991, s. 46. (2) KOM(1998) 246 lopull., talous- ja sosiaalikomitean lausunto aiheesta "Komission tiedonanto 'Energiatehokkuus Euroopan yhteisössä - strategia energian taloudellista käyttöä varten'", EYVL C 407, 28.12.1998. Ks. myös talous- ja sosiaalikomitean oma-aloitteinen lausunto aiheesta "Taloudellista energiankäyttöä (RUE) edistävä politiikka Euroopan unionissa ja sen jäsenyyttä hakevissa maissa", EYVL C 407, 28.12.1998.